Teatre i dansa, protagonistes de la programació del 1r trimestre de 2023 al Serrano
16 desembre 2022

## Teatre i dansa, protagonistes de la programació del 1r trimestre de 2023 al Serrano16 desembre 2022Última actualització: 16 desembre 2022

![](../gestion/img/4268bae0c69dd2fe0beb8578cf5676583e76b276cc73502ee83bd3ef54cfd979.JPG)  
  

El Teatre Serrano anuncia la programació del 1r trimestre de 2023. L’han presentada aquest matí el regidor de Cultura, **Nahuel González,** i el director del Teatre Serrano i programador cultural, **Joan Fuster**. Així, des del divendres 13 de gener fins al divendres 31 de març, s'oferirà una oferta que abastarà tota mena de públic i gustos. Teatre, musical, dansa; moltes de les obres des d'una perspectiva continuista en l'aposta de produccions valencianes. A partir de dilluns 19 de desembre es podran comprar les entrades a la Casa de Cultura i a www.instanticket.es.

«És també una programació arriscada per la primera obra que presentarem. És transgressora i no és per a tots els públics. Qüestiona les relacions socials de la joventut; busca provocar i estic segur que a Gandia, que és una ciutat moderna, agradarà i omplirà el teatre Serrano», ha expressat González. Es tracta de «Manifest Antiromàntic», una obra patrocinada per l'Institut Valencià de Cultura (IVC) i que enceta l'oferta cultural del 1r trimestre de 2023 al Serrano el divendres 13 gener a les 20 h.

«Buffalo Bill a Barcelona» de Bitó Produccions continuarà la programació dissabte 28 gener a les 20 h. Està protagonitzada per Ramon Madaula que, tal com ha assenyalat el director del Serrano, és un autor valencià que ja ha estat en altres ocasions a Gandia amb èxit de públic. L'acompanya també com a protagonista a l'escenari la presentadora Raquel Sans. D'altra banda, des de la voluntat d'arribar a tota classe de públic, el 3 de febrer torna la dansa al Teatre amb «Malditas Plumas» de Sol Picó, ballarina valenciana referent en la dansa contemporània. «Ja va estar ací amb ‘Animal de séquia’ i va ser un gran espectacle», ha afegit Fuster.

De nou, el divendres 17 febrer a les 20 h, es portarà a terme una representació patrocinada per l'IVC sota el títol de «La tempesta»; versió del text de Shakespeare. «És una programació continuista que busca apostar pel teatre de molta qualitat, destacant el suport de les produccions valencianes», ha apuntat el regidor de Cultura. Per tancar el mes de febrer, T de Teatre torna a Gandia amb «Delicades», un espectacle que ja va estar present a la ciutat i que celebra l'aniversari de la companyia.

Els últims títols del 1r trimestre de 2023 al Serrano seran el de tres produccions teatrals de distintes tipologies. Divendres 10 març a les 20 h, arriba a Gandia «Entrecajas: Romeo y Julieta» protagonitzada per José Luis Gómez i Ana Belén. Divendres 24 març a les 20 h, Focus portarà al Serrano la comèdia de gran format «Plátanos, cacahuetes y lo que el viento se llevó». Finalment, «El moble» d'Albena Teatre tancarà la programació el 31 de març a les 20h. «En tota aquesta diversitat es pot accedir a tots els públics, la qual cosa és la nostra missió com a administració pública i cultural», ha expressat Fuster.

Segons ha explicat González, el teatre amateur farà una aturada durant aquesta primera part de l'any, però es reprendrà en el 2n trimestre de 2023. La resta d'oferta cultural del Teatre Serrano en col·laboració amb associacions o entitats socials continuarà. «El Teatre sempre té activitat. Tots els caps de setmana hi ha alguna opció. Açò demostra la importància que té Gandia en l'àmbit cultural», ha afegit. D'aquesta manera, obres teatrals de diverses tipologies i dansa seran els protagonistes de la programació pròpia del Teatre Serrano durant els primers mesos de l'any vinent.

[Twittear](https://twitter.com/share)